મુવીની શરૂઆત થાય છે સાબરમતિ રીવરફ્રન્ટ ઉપર. હવે અર્બન ગુજરાતી મુવી છે એટલે સાબરમતિ રીવરફ્રન્ટ તો બતાવો જ પડે. સવારનો સૂર્ય ઉગ્યો છે, રીવરફ્રન્ટ ઉપર બહુ બધી મસી ઉડી રહી છે . એટલામાં કોલેજનાં ત્રણ છોકરાઓ અને ત્રણ છોકરીઓ આવે છે. (છોકરા-છોકરીઓની સંખ્યા સરખી રાખવામાં આવી છે જેથી કોઈ છોકરો મુવીનાં અંતે સેટીગ વગરનો રહી ના જાય અને સ્ત્રી પુરૂષ સમાનતા પણ મુવીમાં દેખાય) આ બધા રીવરફ્રન્ટ પર ફરવા નીકળે છે , અર્બન ગુજરાતી મુવી હોવાથી આ છોકરા/છોકરીઓ કોલેજમાં ભણતા બતાવાયા છે. થોડાઘણા વોટ્સએપ જોક પણ મુવીમાં છે ત્યારબાદ મુવી આગળ વધે છે. આખા શહેર પર મસીનું કાળું વાદળું છવાઈ જાય છે અને ભરબપોરે રાત પડી જાય છે. (નોધ: VFX અને ગ્રાફિક્સમાં વધારે ખર્ચો હોઈ આ દ્રશ્યનું રાત્રે શુટિંગ કર્યું છે ) કોલેજનાં છોકરા/છોકરીઓ ટેન્શનમાં આવી જાય છે, તેમને લાગે છે હવે તેમની જિંદગી નો આ “છેલ્લો દિવસ” છે.